CELEX: 52018PC0328
Language: sk
Date: 2018-05-02
Title: Návrh NARIADENIE RADY, ktorým sa mení nariadenie (EHS, Euratom) č. 1553/89 o konečných jednotných dohodách o vyberaní vlastných zdrojov pochádzajúcich z dane z pridanej hodnoty

EURÓPSKA KOMISIA
            V Bruseli2. 5. 2018
            COM(2018) 328 final
            2018/0133(NLE)
            Návrh
            NARIADENIE RADY,
            ktorým sa mení nariadenie (EHS, Euratom) č. 1553/89 o konečných jednotných dohodách o vyberaní vlastných zdrojov pochádzajúcich z dane z pridanej hodnoty
            
               
         
         
            
               DÔVODOVÁ SPRÁVA
            
            
               1.Kontext návrhu
            
            
               
                  Cieľom tohto návrhu je zmenou nariadenia Rady (EHS, Euratom) č. 1553/89
                     1
                  : výrazne zjednodušiť aspekty dane z pridanej hodnoty týkajúce sa vlastných zdrojov: dôraz sa presúva na dodania, na ktoré sa uplatnila štandardná sadzba, (takže vážená priemerná sadzba už nebude potrebná), pričom počet opráv sa obmedzuje na absolútne minimum a finančné náhrady boli zrušené. Okrem toho sa navrhuje spoločný percentuálny podiel založený na najaktuálnejších fiškálnych údajoch.
               
               
                  Tento návrh je neoddeliteľnou súčasťou reformy systému vlastných zdrojov stanovenej v návrhu rozhodnutia Rady o systéme vlastných zdrojov Európskej únie
                     2
                  . Táto reforma nadväzuje na odporúčania navrhnuté skupinou na vysokej úrovni pre vlastné zdroje, ktorá zverejnila svoju záverečnú správu v decembri 2016
                     3
                  .
               
               
                  Návrh vychádza z predchádzajúcich skúseností so správou vlastných zdrojov a jeho cieľom je zjednodušiť výpočet vlastného zdroja založeného na dani z pridanej hodnoty. Zefektívňuje tiež praktické mechanizmy. Podrobnejší opis sa uvádza v oddiele 5.
               
               
                  Vzhľadom na povahu vlastných zdrojov sa ich riadenie opiera o správne uplatňovanie ostatných politík Únie, najmä v oblasti vnútorného trhu a zdaňovania.
               
            
            
               2.Právny základ, subsidiarita a proporcionalita
            
            
               Právnym základom tohto návrhu nariadenia je článok 322 ods. 2 Zmluvy o fungovaní Európskej únie. V článku 8 ods. 2 rozhodnutia Rady 2014/335/EÚ, Euratom
                  4
                a článku 6 ods. 3 návrhu rozhodnutia o vlastných zdrojoch sa uvádza, že členské štáty sprístupňujú Komisii zdroje „v súlade s nariadeniami“ prijatými podľa článku 322 ods. 2 Zmluvy o fungovaní Európskej únie. Okrem toho keďže sa týmto nariadením mení existujúce nariadenie, je vhodné použiť ten istý druh nástroja.
            
            
               Vzhľadom na povahu rozpočtu EÚ a vlastných zdrojov, ktoré tvoria jeho príjmovú stranu, sa systém vlastných zdrojov a ich sprístupňovanie musia riadiť z perspektívy Únie, čo členské štáty nemôžu zaistiť.
            
            
               Toto navrhované nariadenie dopĺňa existujúce ustanovenia týkajúce sa „sprístupňovania“, najmä nariadenie (EÚ, Euratom) č. 609/2014
                  5
               .
            
            
               Je v záujme Únie a jej členských štátov zabezpečiť, aby systém vlastných zdrojov dobre fungoval, a navrhované nariadenie je koncipované tak, aby uľahčilo spoluprácu medzi nimi.
            
            
               3.Výsledky hodnotení ex-post, konzultácií so zainteresovanými stranami a posúdení vplyvu
            
            
               Tento návrh je súčasťou legislatívneho balíka týkajúceho sa vlastných zdrojov na roky 2021 – 2027. V záujme zjednodušenia vlastného zdroja založeného na dani z pridanej hodnoty by sa malo zmeniť súčasné nariadenie o vlastných zdrojoch založených na dani z pridanej hodnoty.
            
            
               Dôvodová správa k návrhu nového rozhodnutia o vlastných zdrojoch obsahuje viac informácií o najnovších správach a dokumentoch, ktoré analyzujú potrebu reformy systému vlastných zdrojov.
            
            
               Tento návrh nesúvisí s Programom regulačnej vhodnosti a efektívnosti. Zameriava sa na členské štáty, a nie na mikropodniky, malé a stredné podniky alebo iné zainteresované strany. Je v zásade neutrálny, pokiaľ ide o konkurencieschopnosť odvetví Únie a medzinárodný obchod. Návrh nemá žiadny vplyv na ochranu základných práv.
            
            
               4.Vplyv na rozpočet
            
            
               
                  Vplyv tohto návrhu a legislatívneho balíka týkajúceho sa vlastných zdrojov sa podrobne uvádza v legislatívnom finančnom výkaze pripojenom k návrhu nariadenia o sprístupňovaní pre nové vlastné zdroje
                     6
                  . Reformovaný systém vlastných zdrojov vrátane reformovaného systému dane z pridanej hodnoty možno implementovať s tou istou úrovňou administratívnych rozpočtových prostriedkov a ľudských zdrojov, aké si vyžaduje súčasný systém.
               
            
            
               5.Ďalšie prvky
            
            
               O uplatňovaní tohto nariadenia sa bude pravidelne rokovať v Poradnom výbore pre vlastné zdroje, ako sa to deje aj v súčasnosti.
            
         
         
            
               Návrh Komisie možno zhrnúť takto:
            
            
               Článkom 1 ods. 1 návrhu sa ruší predchádzajúce členenie nariadenia (EHS, Euratom) č. 1553/89 na šesť hláv.
            
            
               Článkom 1 ods. 2 návrhu sa mení článok 1 nariadenia (EHS, Euratom) č. 1553/89 takto:
            
            
               –článok 1 sa aktualizuje tak, aby sa zohľadnilo to, že vlastný zdroj založený na dani z pridanej hodnoty má byť zameraný na dodania na konečnú spotrebu, na ktoré sa uplatnila štandardná sadzba. Odkazuje sa v ňom tiež na jednotnú sadzbu výberu uvedenú v navrhovanom novom rozhodnutí o vlastných zdrojoch. Štandardnou sadzbou dane z pridanej hodnoty by sa mala rozumieť sadzba dane z pridanej hodnoty uvedená v článku 96 smernice Rady 2006/112/ES o spoločnom systéme dane z pridanej hodnoty
                  7
               .
            
            
               Článkom 1 ods. 3 návrhu sa vypúšťa článok 2 nariadenia (EHS, Euratom) č. 1553/89.
            
            
               –normatívne ustanovenia boli presunuté do článku 3, zatiaľ čo ustanovenia nenormatívnej povahy stanovujúce rámec sú teraz zahrnuté v odôvodneniach.
            
            
               Článkom 1 ods. 4 návrhu sa nahrádzajú články 3 a 4 nariadenia (EHS, Euratom) č. 1553/89 takto:
            
            
               –článok 3 ods. 1: na zaistenie nespochybniteľného a spoľahlivého zdroja údajov sa má základ vlastného zdroja založeného na dani z pridanej hodnoty so štandardnou sadzbou odvodiť z celkových čistých príjmov z dane z pridanej hodnoty vybraných v kalendárnom roku v každom členskom štáte a opravených na základe osobitných územných záležitostí uvedených v smernici o dani z pridanej hodnoty;
            
            
               –článok 3 ods. 2: aby sa získali dodania na konečnú spotrebu, na ktoré sa uplatnila štandardná sadzba, opravené čisté príjmy sa vynásobia spoločným podielom Únie;
            
            
               –článok 3 ods. 3: keďže členské štáty uplatňujú rozdielne štandardné sadzby, príjmy nemožno použiť na účely uplatnenia jednotnej sadzby výberu. Preto by sa dodania na konečnú spotrebu, na ktoré sa uplatnila štandardná sadzba, mali vydeliť štandardnou sadzbou členského štátu, aby sa namiesto toho získal základ dane z pridanej hodnoty so základnou sadzbou;
            
            
               –článok 3 ods. 4: na získanie vlastného zdroja založeného na dani z pridanej hodnoty so základnou sadzbou, ktorý plynie do rozpočtu EÚ, sa na základ dane z pridanej hodnoty so základnou sadzbou uplatní jednotná sadzba výberu;
            
            
               –článok 3 ods. 5: ak členský štát porušuje smernicu o dani z pridanej hodnoty, vybrané čisté príjmy z dane z pridanej hodnoty by sa mali opraviť tak, aby sa zabezpečilo rovnaké zaobchádzanie s členskými štátmi;
            
            
               –Článok 4: Ak sa členský štát náležitými postupmi rozhodne zmeniť svoju štandardnú sadzbu dane z pridanej hodnoty, v článku 4 sa stanovuje štandardizovaná metóda na zohľadnenie tejto zmeny. Metóda zohľadňuje sadzby pred zmenou a po nej.
            
            
               Článkom 1 ods. 5 návrhu sa vypúšťajú články 5 a 6 nariadenia (EHS, Euratom) č. 1553/89.
            
            
               –články 5 a 6 sa vypúšťajú, pretože v návrhu sa stanovuje len minimálne používanie opráv a žiadne náhrady.
            
            
               Článkom 1 ods. 6 návrhu sa mení článok 7 nariadenia (EHS, Euratom) č. 1553/89 takto:
            
            
               –článok 7 zostáva v podstate bezo zmeny. Na začiatku odseku 1 sa nahrádza slovo „pred“ slovom „do“. Do odseku 2 sa zahŕňajú následné zmeny súvisiace s vypustením článkov 5 a 6 a presunutím článku 11 do článku 4 ods. 7 nariadenia Rady (EÚ, Euratom) č. 20xx/xxxx.
            
            
               Článkom 1 ods. 7 návrhu sa nahrádza článok 8 nariadenia (EHS, Euratom) č. 1553/89:
            
            
               –článok 8 zostáva v podstate bezo zmeny. Odkaz na „základ zdrojov DPH“ sa nahrádza „základom vlastného zdroja založeného na dani z pridanej hodnoty so štandardnou sadzbou“.
            
            
               Článkom 1 ods. 8 návrhu sa nahrádza článok 10 nariadenia (EHS, Euratom) č. 1553/89:
            
         
         
            
               –Článok 10 zostáva v podstate identický, ale mení sa na účely zohľadnenia rozsahu pôsobnosti tohto návrhu. Odkaz na články 5 a 6 sa vypustil, keďže sa navrhuje zrušiť náhrady a niektoré opravy. Aby sa zjednodušili postupy, v článku 10 ods. 2 sa spojenie „Komisia preskúma […]“ zmenilo na „Komisia môže prijať […]“.
            
            
               Článkom 1 ods. 9 návrhu sa mení článok 11 nariadenia (EHS, Euratom) č. 1553/89:
            
            
               –Článok 11: Ustanovenie článku 11 ods. 1 sa presúva do článku 4 od. 7 nariadenia Rady (EÚ, Euratom) č. 20xx/xxxx. Presunutý text zostáva v zásade nezmenený, ale upravil sa so zreteľom na to, že vážená priemerná sadzba nie je súčasťou tohto návrhu. Článok 11 ods. 3 bol preformulovaný, aby sa zohľadnilo presunutie ustanovení o kontrole do nariadenia Rady (EÚ, Euratom) č. 20xx/xxxx.
            
            
               Článkom 1 ods. 10 návrhu sa mení článok 12 nariadenia (EHS, Euratom) č. 1553/89:
            
            
               –článok 12 zostáva v podstate identický, ale mení sa na účely zohľadnenia rozsahu pôsobnosti návrhu. Členské štáty majú povinnosť poskytovať informácie o výbere dane z pridanej hodnoty všeobecnejším spôsobom a len o príslušných zmenách administratívnych procesov a postupov pri výbere dane z pridanej hodnoty. Zosúladil sa tiež interval predkladania správ Komisiou s intervalmi stanovenými v iných nariadeniach a smerniciach v oblasti daní. Na posúdenie účinnosti postupov výberu dane z pridanej hodnoty je vhodnejšie podávať správu o zlepšeniach, ktoré členské štáty dosiahli pri výbere dane z pridanej hodnoty, než o samotných postupoch. Znenie sa zodpovedajúcim spôsobom zmenilo.
            
            
               Článkom 1 ods. 11 návrhu sa nahrádza článok 13 nariadenia (EHS, Euratom) č. 1553/89:
            
            
               –Článok 13: tento článok sa mení, aby sa zohľadnil rozsah pôsobnosti návrhu. Tento cieľ sa dosahuje tým, že sa odstránili odkazy na „oprávnenia“.
            
            
               V článku 2 návrhu sa upravuje nadobudnutie účinnosti, platnosť, spätná účinnosť a vplyv návrhu na systém vlastných zdrojov založených na dani z pridanej hodnoty.
            
            
               Toto nariadenie by malo nadobudnúť účinnosť v ten istý deň ako nové rozhodnutie o vlastných zdrojoch. Nový systém vlastných zdrojov založených na dani z pridanej hodnoty sa má uplatňovať so spätnou platnosťou od začiatku obdobia, t. j. od 1. januára 2021, takže opravy výkazov vypracovaných pred týmto dátumom sa budú riadiť pravidlami platnými v danom čase.
            
            
               Posledným prvkom je všeobecná terminologická zmena zo „zdrojov DPH“ na „vlastné zdroje založené na dani z pridanej hodnoty“.
            
            
               2018/0133 (NLE)
            
            
               Návrh
            
            
               NARIADENIE RADY,
            
            
               ktorým sa mení nariadenie (EHS, Euratom) č. 1553/89 o konečných jednotných dohodách o vyberaní vlastných zdrojov pochádzajúcich z dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 322 ods. 2,
            
            
               so zreteľom na Zmluvu o založení Európskeho spoločenstva pre atómovú energiu, a najmä na jej článok 106a,
            
            
               so zreteľom na návrh Európskej komisie,
            
            
               so zreteľom na stanovisko Európskeho parlamentu
                  8
               ,
            
            
               so zreteľom na stanovisko Európskeho dvora audítorov
                  9
               ,
            
         
         
            
               keďže:
            
            
               (1)Vlastný zdroj Únie založený na podiele dane z pridanej hodnoty uvedený v článku 2 ods. 1 písm. b) rozhodnutia Rady 20xx/xxxx/EÚ, Euratom
                  10
                (ďalej len „vlastný zdroj založený na dani z pridanej hodnoty so štandardnou sadzbou“) by sa mal Únii sprístupniť za čo najlepších podmienok. Pre členské štáty by sa preto mali stanoviť pravidlá sprístupňovania tohto zdroja do rozpočtu Únie.
            
            
               (2)V záujme jednoduchosti a transparentnosti a s cieľom znížiť administratívne zaťaženie by sa vlastný zdroj založený na dani z pridanej hodnoty so štandardnou sadzbou mal vypočítať na základe spoločného podielu Únie z transakcií, na ktoré sa uplatnila štandardná sadzba. Tento podiel by mal predstavovať priemer najnižších podielov dodaní na konečnú spotrebu, na ktoré sa uplatnila štandardná sadzba, v členských štátoch počas obdobia piatich rokov, ktorý sa vypočítal s použitím národných účtov a fiškálnych údajov schválených Poradným výborom pre vlastné zdroje.
            
            
               (3)Mechanizmy na výpočet základu vlastného zdroja založeného na dani z pridanej hodnoty so štandardnou sadzbou by sa mali stanoviť jednotným spôsobom, pričom by sa malo vychádzať zo skutočne vybraných príjmov za každý kalendárny rok ako jedinej konečnej metódy na určenie základu vlastného zdroja založeného na dani z pridanej hodnoty so štandardnou sadzbou.
            
            
               (4)Nariadenie (EHS, Euratom) č. 1553/89 by sa preto malo zodpovedajúcim spôsobom zmeniť.
            
            
               (5)Z dôvodu konzistentnosti by toto nariadenie malo nadobudnúť účinnosť v ten istý deň ako rozhodnutie 20xx/xxxx/EÚ, Euratom a malo by sa uplatňovať od 1. januára 2021. Zmeny nariadenia (EHS, Euratom) č. 1553/89 by sa nemali vzťahovať na opravu výkazov základu vlastného zdroja založeného na dani z pridanej hodnoty so štandardnou sadzbou za rozpočtové roky pred rokom 2021,
            
            
               PRIJALA TOTO NARIADENIE:
            
            
               Článok 1
            
            
               Nariadenie (EHS, Euratom) č. 1553/89 sa mení takto:
            
            
               (1)vypúšťa sa toto členenie a hlavy:
            
            
               a)„Prvá hlava Všeobecné ustanovenia“;
            
            
               b)„Druhá hlava Predmet úpravy“;
            
            
               c)„Tretia hlava Metóda výpočtu“;
            
            
               d)„Štvrtá hlava Ustanovenia, ktoré sa týkajú účtovania a sprístupnenia vlastných zdrojov“;
            
            
               e)„Piata hlava Ustanovenia, ktoré sa týkajú sa kontroly“;
            
            
               f)„Šiesta Hlava Záverečné ustanovenia“;
            
            
               (2)Článok 1 sa nahrádza takto:
            
            
               „Článok 1
            
            
               Vlastný zdroj založený na dani z pridanej hodnoty so štandardnou sadzbou sa vypočíta uplatnením jednotnej sadzby výberu stanovenej v súlade s rozhodnutím Rady 20xx/xxxx/EÚ* na základ vlastného zdroja založeného na dani z pridanej hodnoty so štandardnou sadzbou určený v súlade s týmto nariadením.
            
            
               
                  Štandardná sadzba dane z pridanej hodnoty je sadzba dane z pridanej hodnoty uvedená v článku 96 smernice Rady 2006/112/ES**.
               
            
         
         
            
               * Rozhodnutie Rady 20xx/xxxx/EÚ, Euratom z [DÁTUM] o systéme vlastných zdrojov Európskej únie (Ú. v. EÚ L […], […], s. […]).
            
            
               ** Smernica Rady 2006/112/ES o spoločnom systéme dane z pridanej hodnoty (Ú. v. EÚ L 347, 11.12.2006, s. 1).“
            
            
               (3)Článok 2 sa vypúšťa;
            
            
               (4)Články 3 a 4 sa nahrádzajú takto:
            
            
               „Článok 3
            
            
               1.Každý členský štát vypočíta základ vlastného zdroja založeného na dani z pridanej hodnoty so štandardnou sadzbou pre daný kalendárny rok z celkových čistých príjmov z dane z pridanej hodnoty, ktoré tento členský štát vybral zo zdaniteľných transakcií uvedených v článku 2 smernice 2006/112/ES počas toho istého kalendárneho roku. Táto suma sa upraví, aby sa zohľadnili tieto sumy:
            
            
               a)všetky sumy, s ktorými by sa na účely vlastného zdroja malo zaobchádzať ako s transakciami pochádzajúcimi z členského štátu alebo určenými pre členský štát, aj keď pochádzajú z územia alebo sú určené pre územie uvedené v článku 6 smernice Rady 2006/112/ES;
            
            
               b)všetky sumy, ktoré pochádzajú z niektorého z miest uvedených v článku 7 smernice Rady 2006/112/ES, ak členské štáty môžu preukázať, že príjmy boli do tohto miesta prevedené.
            
            
               2.Suma získaná v súlade s odsekom 1 sa vynásobí 45 %.
            
            
               3.Suma získaná v súlade s odsekom 2 sa vydelí štandardnou sadzbou dane z pridanej hodnoty platnou v dotknutom členskom štáte podľa smernice 2006/112/ES v roku, v ktorom boli príjmy z dane z pridanej hodnoty vybrané.
            
            
               4.Suma získaná v súlade s odsekom 3 sa vynásobí jednotnou sadzbou výberu uvedenou v článku 1 ods. 1 nariadenia Rady (EÚ, Euratom) č. 20xx/xxxx*, čím sa získa vlastný zdroj založený na dani z pridanej hodnoty so štandardnou sadzbou, ktorý sa má sprístupniť do rozpočtu Únie.
            
            
               5.Ak dôjde k porušeniu smernice 2006/112/ES a v dôsledku toho sa znížia vlastné zdroje založené na dani z pridanej hodnoty so štandardnou sadzbou, Únia má nárok na získanie celej sumy dotknutého vlastného zdroja zvýšenej o úrok z omeškania v súlade s článkom 12 nariadenia Rady (EÚ, Euratom) č. 609/2014**.
            
            
               Článok 4
            
            
               1.Základ vlastného zdroja založeného na dani z pridanej hodnoty so štandardnou sadzbou sa vypočíta na základe kalendárnych rokov.
            
            
               2.Ak členský štát zavedie zmenu štandardnej sadzby dane z pridanej hodnoty, revidovaná sadzba sa použije od prvého dňa mesiaca nasledujúceho po mesiaci, v ktorom nová sadzba nadobudla účinnosť. Na účely výpočtu uvedeného v článku 3 ods. 3 sa tieto dve sadzby použijú pro rata temporis.
            
            
               * Nariadenie Rady (EÚ, Euratom) č. 20xx/xxxx z [DÁTUM], ktorým sa stanovujú vykonávacie opatrenia týkajúce sa systému vlastných zdrojov Európskej únie (Ú. v. EÚ L […], […], s. […]).
            
            
               ** Nariadenie Rady (EÚ, Euratom) č. 609/2014 z 26. mája 2014 o metódach a postupe sprístupňovania tradičných vlastných zdrojov a vlastného zdroja založeného na DPH a HND a o opatreniach na zabezpečenie požiadaviek na pokladničnú hotovosť (Ú. v. EÚ L 168, 7.6.2014, s. 39).“
            
            
               (5)Články 5 a 6 sa vypúšťajú;
            
            
               (6)V článku 7 sa odseky 1 a 2 nahrádzajú takto:
            
            
               „1.
                     Členské štáty zašlú Komisii do 31. júla výkaz o celkovej sume základu vlastného zdroja založeného na dani z pridanej hodnoty so štandardnou sadzbou za predchádzajúci kalendárny rok, vypočítaný v súlade s článkom 3, na ktorý sa má uplatniť sadzba uvedená v článku 1.
            
         
         
            
               2.
                     Výkaz obsahuje všetky údaje, ktoré sa použili na určenie základu a ktoré sa požadujú na účely inšpekcií uvedených v článku 4 ods. 7 nariadenia (EÚ, Euratom) č. 20xx/xxxx.“;
            
            
               (7)Článok 8 sa nahrádza takto:
            
            
               „Článok 8
            
            
               Členské štáty zašlú Komisii do 15. apríla každého roka odhad základu vlastného zdroja založeného na dani z pridanej hodnoty so štandardnou sadzbou na nasledujúci rozpočtový rok.“;
            
            
               (8)Článok 10 sa nahrádza takto:
            
            
               „Článok 10
            
            
               1.Členské štáty informujú Komisiu do 30. apríla každého rozpočtového roka o riešeniach a súvisiacich úpravách, ktoré navrhujú prijať na určenie sumy uvedenej v článku 3 ods. 1. V navrhnutom riešení prípadne uvedú povahu údajov, ktoré považujú za vhodné, a odhadnú hodnotu základu pre každú z uvedených opráv.
            
            
               Komisia do 31. mája zašle ostatným členským štátom informácie uvedené v prvom pododseku, ktoré získala od každého členského štátu.
            
            
               2.Komisia môže prijať vykonávacie akty týkajúce sa riešení, ktoré navrhli členské štáty v súlade s odsekom 1. Uvedené vykonávacie akty sa prijímajú v súlade s konzultačným postupom uvedeným v článku 13 ods. 2.“;
            
            
               (9)Článok 11 sa mení takto:
            
            
               a)odsek 1 sa vypúšťa;
            
            
               b)odsek 3 sa nahrádza takto:
            
            
               Po kontrolách uvedených v článku 4 ods. 7 nariadenia (EÚ, Euratom) 20xx/xxxx sa opraví ročný výkaz pre daný rozpočtový rok, ako sa uvádza v článku 9“.
            
            
               (10)Článok 12 sa nahrádza takto:
            
            
               „Článok 12
            
            
               1.Členské štáty Komisii každý rok poskytnú informácie o všetkých relevantných zmenách svojich administratívnych procesov a postupov, ktoré používajú na výber dane z pridanej hodnoty.
            
            
               2.Komisia spolu s dotknutým členským štátom zváži, či možno uvažovať o zlepšení týchto procesov a postupov v záujme zvýšenia ich účinnosti.
            
            
               3.Komisia každých päť rokov vypracuje správu o opatreniach, ktoré členské štáty prijali, a pokroku, ktorý dosiahli, v oblasti výberu dane z pridanej hodnoty a o všetkých zvažovaných zlepšeniach.
            
            
               Komisia predloží túto správu Európskemu parlamentu a Rade po prvýkrát 31. decembra 2023.“;
            
            
               (11)Článok 13 sa nahrádza takto:
            
         
         
            
               „Článok 13
            
            
               1.Komisii pomáha Poradný výbor pre vlastné zdroje zriadený článkom 9 nariadenia (EÚ, Euratom) 20xx/xxxx. Tento výbor je výborom v zmysle nariadenia Európskeho parlamentu a Rady (EÚ) č. 182/2011*.
            
            
               2.Ak sa odkazuje na tento odsek, uplatňuje sa článok 4 nariadenia (EÚ) č. 182/2011.
            
            
               * Nariadenie Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie (Ú. v. EÚ L 55, 28.2.2011, s. 13).“.
            
            
               Článok 2
            
            
               Toto nariadenie nadobúda účinnosť dňom nadobudnutia účinnosti rozhodnutia 20xx/xxxx/EÚ, Euratom.
            
            
               Uplatňuje sa od 1. januára 2021.
            
            
               Článok 1 sa však neuplatňuje na opravu výkazov základu vlastného zdroja založeného na dani z pridanej hodnoty za rozpočtové roky pred rokom 2021.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Nariadenie Rady (EHS, Euratom) č. 1553/89 z 29. mája 1989 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (Ú. v. ES L 155, 7.6.1989, s. 9).
               
               
                  
                     (2)
                  
                        COM(2018) 325 final z 2.5.2018.
               
               
                  
                     (3)
                  
                        Budúce financovanie EÚ. Záverečná správa a odporúčania skupiny na vysokej úrovni pre vlastné zdroje, december 2016.
               
               
                  
                     (4)
                  
                        Rozhodnutie Rady z 26. mája 2014 o systéme vlastných zdrojov Európskej únie (2014/335/EÚ, Euratom) (Ú. v. EÚ L 168, 7.6.2014, s. 105).
               
               
                  
                     (5)
                  
                        Nariadenie Rady (EÚ, Euratom) č. 609/2014 z 26. mája 2014 o metódach a postupe sprístupňovania tradičných vlastných zdrojov a vlastného zdroja založeného na DPH a HND a o opatreniach na zabezpečenie požiadaviek na pokladničnú hotovosť (Ú. v. EÚ L 168, 7.6.2014, s. 39).
               
               
                  
                     (6)
                  
                        COM(2018) 326 final z 2.5.2018.
               
               
                  
                     (7)
                  
                        Smernica Rady 2006/112/ES z 28. novembra 2006 o spoločnom systéme dane z pridanej hodnoty (Ú. v. EÚ L 347, 11.12.2006, s. 1).
               
               
                  
                     (8)
                  
                        Ú. v. EÚ C [...], [...], s. [...].
               
               
                  
                     (9)
                  
                        Ú. v. EÚ C [...], [...], s. [...].
               
               
                  
                     (10)
                  
                        Ú. v. EÚ L […], […], s. […].